Sarah Churchill

**Sarah Millicent Hermione Touchet-Jesson, Barones Audley** (født Spencer-Churchill; 1914–1982), var en britisk skuespiller og danser. Hun var datter av Clementine og Winston Churchill.

## Biografi

### Barndom
Sarah Churchill ble født i London. Hun var den andre datteren til Winston Churchill, senere statsminister fra 1940 til 1945 og igjen fra 1951 til 1955, og Clementine Churchill, senere baronesse Spencer-Churchill. Sarah var den tredje av parets fem barn og ble oppkalt etter Sir Winstons stammor Sarah Churchill, hertuginne av Marlborough. Hun ble utdannet ved Notting Hill High School og senere ved internatskolen North Foreland Lodge.

### Ekteskap
Churchill var gift tre ganger. Hun ble skilt fra den første mannen etter ni års ekteskap, og ble enke etter de to neste ektemennene:

# Vic Oliver, født Victor Oliver von Samek, en populær komiker og musiker (1936–1945) (skilt)
# Antony Beauchamp (1949–1957) (enke)
# Thomas Percy Henry Touchet-Jesson, 23. baron Audley (1962–1963) (enke)

### Tjeneste under andre verdenskrig

Under andre verdenskrig ble Sarah Churchill med i *Women's Auxiliary Air Force* (WAAF). I sin beretning om arbeidet med fotorekognosering, *Evidence in Camera*, forteller Constance Babington Smith at Churchill arbeidet med tolkningen av fotografier ved invasjonen av Nord-Afrika i 1942, *[[Operasjon Torch|Operation Torch]]*. Hun brukte navnet Sarah Oliver, og Babingron Smith skriver at hun var «en rask og allsidig tolk.» Sider ved Sarah Churchills krigstidstjeneste er beskrevet i detalj i *Women of Intelligence: Winning the Second World War with Air Photos.*

I Catherine Grace Katz’ bok, *The daughters of Yalta: The Churchills, Roosevelts, and Harrimans: A Story of Family, Love, and War* står det at Sarah, Kathleen Harriman og Anna Roosevelt Halsted hadde uoffisielle, men viktige nøkkelroller i Yalta-konferansen, ettersom de klarte å roe sine temperamentsfulle fedre. 

### Alkoholisme

I 1950-årene spilte Sarah Churchill i en nyoppsetning av George Bernhard Shaws *Pygmalion* i London. På denne tiden var hennes alkoholkonsum blitt et problem. Hun ble arrestert for å ha laget en scene på gaten ved en rekke anledninger, og hun tilbrakte til og med en kort periode i varetekt i Holloway fengsel. Hun skrev ærlig om dette i sin selvbiografi *Keep on Dancing* fra 1981.

## Skuespillerkarriere

Sarah Churchill er mest kjent for sin rolle i filmen *Royal Wedding* (1951).  Samme år hadde hun sitt eget TV-show. Hun spilte også i *He Found a Star* (1941), *Spring Meeting* (1941), *All Over the Town* (1949), *Fabian of the Yard* (1954) og *Serious Charge* (1959).

17. november 1950 spilte hun hovedrollen i «Witness for the Prosecution», en episode av det amerikanske TV-programmet *Danger*. Hun opptrådte både i Jack Bennys radio- og TV-programmer.

I 1960 spilte hun Lisa Grayson i stykket *The Night Life of a Virile Potato* av Gloria Russell på Lyric Theatre, Hammersmith, London.

I 1961 spilte hun Rosalind i Shakespeares *[[Som dere vil ha det|As You Like It]]* på Pembroke-in-the-round Theatre i West Croydon. 

## Grafikk
I løpet av livet skapte Churchill flere litografiske trykk. I 1950-årene produserte hun flere trykk med motiv fra  Malibu, California. I 1970-årene publiserte hun kommersielt en serie portretter av faren i samarbeid med kunstneren Curtis Hooper, med tittelen *A Visual Philosophy of Sir Winston Churchill*. Serien ble nøye formgitt av Churchill for å fremstille farens store drivkraft. I serien (totalt 28 grafiske blad) var de fleste verkene basert på kjente fotografier, mens ett var basert på Churchills tegning av faren. Hvert verk ble preget med et sitat av Sir Winston Churchill. De ble signert av både Sarah Churchill og Curtis Hooper med blyant – og trykket med kunstnerens segl. Prøvetrykk (epreuves d’artiste) ble gjort tilgjengelig, med en serie på ikke mer enn 150 slike prøvetrykk per verk, også signert av både Sarah Churchill og Curtis Hooper med blyant, nedenfor portrettet.

## Død og begravelse
Sarah Churchill døde 24. september 1982 i en alder av 67 år. Hun er gravlagt sammen med foreldrene og tre av søsknene sine (Marigold var tidligere gravlagt i en grav på Kensal Green Cemetery i London) ved St Martin's Church, Bladon, nær Woodstock, Oxfordshire.

## Filmografi
* *Who's Your Lady Friend?* (1937)
* *Spring Meeting* (1941)
* *He Found a Star* (1941)
* *Fatal Symphony* (1947)
* *Daniele Cortis* (1947)
* *All Over the Town* (1949)
* *Royal Wedding* (1951)
* *Fabian of the Yard* (1954)
* *Serious Charge* (1959)

## Se også

* *The Daughters of Yalta* (2020) bok

## Noter

## Referanser

## Eksterne lenker

* The Papers of Sarah Churchill, finnes ved Churchill Archives Center
*